Izvor: N1

Glavni urednik novinske agencije Beta Dragan Janjić rekao je da ne misli da bi se drugačije gledalo na presudu Ratku Mladiću da su presude Haradinaju, Gotovini ili Oriću bile drugačije.

On je gostujući u Novom danu izjavio da smatra da je trebalo da budu drugačije, da Haški trubunal nije ispunio svoju funkciju u tim slučajevima, ali da bi se svakako našlo načina da jedni budu heroji i istakao da rat nije završen u glavama ljudi, jer to elite nisu htele.

Za presudu Ratku Mladiću kaže da je očekivana.

POVEZANE VESTI Presuda Ratku Mladiću

"Presuda se očekivala, s obzirom na razmere zločina, na ono sve što se zna o tome i na broj ubijenih ljudi", izjavio je Janjić.

Istakao je da ni u jednoj zemlji ljudi ne vole da se o pripadnicima njihove nacije govori u lošem tonu, ali da on ne vidi spremnost za dokazivanje drugačijeg stava.

"Na jučerašnjem skupu na kome je bilo nekoliko desetina ljudi nisam video neku masovnu spremnost za dokazivanje drugačijeg stava, što znači da u narodu ne postoji velika zainteresovanost za pravljenje heroja od Mladića, međutim kod elite postoji, a podržana je od strane vladajućeg bloka", smatra Janjić.

Gost Novog dana ocenjuje Vučićevu reakciju na presudu kao "vrlo pažljivo odmerenu", da zadovolji partnere u Briselu i Vašingtonu, a da ne bude dočekana loše u domaćoj javnosti.

"Dačić ima nešto drugačiji pristup, radikalniji je u tom smislu. U medijima koji su provladini imamo dosta oštre napade na presudu, a tolerantan stav vladajućeg bloka ogleda se u tome što nema reakcija", misli on.

Janjić smatra da tačka na slučaj Srebrenica u političkom smislu neće biti stavljena.

"Čuli smo Dodika juče, a nismo čuli nikkave kritike iz Beograda na račun Dodika", kaže on.

Dragan Janjić tvrdi da je Haški tribunal doprineo vršenju pravde, ali da pomirenju nije, ali ističe da se sudovi i ne formiraju da bi doprineli pomirenju.

"Nikad neko ko je osuđen za ratne zločine ne može biti slobodan građanin, nije dobrodošao u javni diskurs. To nije zločin krađe, to je jedna druga vrsta zločina i smatram da odležavanjem niste zaslužili potpunu javnu rehabilitaciju", kaže on.

Govoreći o predstojećim izborima, Janjić kaže da je opozicija "nažalost, previše slaba u ovom trenutku" i da joj je svejedno hoće li biti i parlamentarnih izbora, ali da Beograd jeste potencijalno najvažnije uporište opozicije.

"Mislim da ćemo imati samo beogradske izbore. Naredne godine slede vrlo ozbiljni poslovi, koje bi izbori samo odgađali i komplikovali. Parlamentarne izbore vlast će raspisati samo ako bude procene da gube beogradske, ali ja ne verujem u to", smatra Janjić.

Pogledajte celo gostovanje u Novom danu: